Sosyété - (page 3) - GWAKAFWIKA REVOLISYON\nPar SHAKA (Gwakafwika) le 8 Juin 2012 à 14:09\nAy signé kont krim-lasa!\nZò pa dakò pou sé bann kriminèl-la fouté pèstisid anlè tèt a-moun an péyi Gwadloup, alò ay signé pétisyon kont déwogasyon pou épandaj aéryen anlè plantasyon pòyò asi :\nKanmarad, zò ja tou konpwann, an ja signé!\nPar SHAKA (Gwakafwika) le 31 Mai 2012 à 14:25\nOn biten kon sa pa ka fè gwadloupéyen réyaji!\nAwa, péyi-la pa tan-nou padavwa magré tout kamo moun voyé anlè sa, gwadloupéyen pa ka lévé sa digad! Béké ka mandé léta fwansé an Gwadloup ba yo on déwogasyon pou yo fouté épandaj aéryen asi plantasyon pòyò an péyi-la. Apré sa ki rivé nou èvè klòdékòn-la, nòmalman on zafè kon sa té dwèt fè gwadloupéyen réyaji! Olasa! Pèp-la adan on lòlò! Ès sé manjé-la yo ka ba yo la ka rann yo kon sa? Padavwa an pa ka konpwann! E poutan moun pé ay adan lanbasad dè Fwans an péyi-la (préfèkti é soupréfèkti) Bastè é Lapwent pou yo bay avi a-yo é pou maké yo pa dakò! An pa ka konpwann! An pa ka konpwann padavwa yè an vwè on asosyasyon "Basse-Terre Environnement" ka mobilizé-y kont sa é a pa moun Gwadloup an vwè! Nòmalman nou té dwèt wont vwè sé moun déwò ka défann péyi-la an plas an-nou. Wi, sa fasil chanté "Lagwadloup sé tan-nou! Lagwadloup a pa ta yo! Yo pé ké fè sa yo vlé adan péyi an-nou!". Sa fasil chanté sa mé "Yo pé ké fè sa yo vlé adan péyi an-nou", pèp-lasa pa ka mété-y an pratik. Awa, péyi-lasa pa tan-nou osinon nou té ké défann li.\nWi kolonyalis fwansé fò menm! Kolonyalis-la fè gwadloupéyen kwè sé enki lè yo ka fouté vòt a-yo adan bwat a lin-la, yo sé moun! Pa kont lè sé pou pòté mannèv pou di béké arété fè maji a kaz an-nou, ou pa ka vwè pon moun!\nDèmen, pa obliyé vilaj KBM\nPar SHAKA (Gwakafwika) le 25 Mai 2012 à 14:04\nBonbon fèt èvè chatengn\nzò ké pé dékouvè adan vilaj\nKanmarad, zòt ki an péyi-la, pa obliyé vilaj KBM-LKP ka fèt dèmen douvan bik-la Lapwent. I kay démaré owa névèd'maten. Vilaj KBM (Ka pou nou bwè é manjé?), on konsèp LKP kréyé pou pwodiktè agrikòl fasadé èvè pèp-la.\nAn dwèt ka kwè alèkilé, moun a LKP dwèt apiyé plis ki janmen asi konstriksyon a péyi-la.\nPar SHAKA (Gwakafwika) le 23 Mai 2012 à 14:49\nKanmarad Eli Domota té palè dè sa adan émisyon "Gwan kozé" a RTB dimanch é menm télé a léta fwansé "Guadeloupe 1ère" palé dè sa yè. Wi dèpi vandrèdi 18 mé jis lendi 18 jen, pèp Gwadloup pé rantré andidan anbasad é souzanbasad a léta fwansé Bastè é Lapwent. Gwadloupéyen pé bay avi a-yo adan on ankèt piblik ola yo ké maké si yo dakò oben pa dakò èvè épandaj a pèstisid anlè pòyò an péyi-la.\nSi zò sé réyèlman gwadloupéyen ki konsyan fò pa moun déwò vin anpwazoné nou, lojikman, fò zò signé kont!\nAlò an ka woudi-y, gwadloupéyen vin di AWA adan anbasad a fwansé jis jou lendi 18 jen!\nPar SHAKA (Gwakafwika) le 22 Mai 2012 à 14:03\nKa pou nou bwè é manjé? On larèl patriyòt a péyi-la ka pwan osèryé é sé kon sa yo désidé dèpi kèk tan, lyanné èvè pèp-la adan on konsèp yo kriyé vilaj KBM-LKP. On vilaj ki fè on prèmyé sanblé vandrèdi 27 avril pasé. On vilaj ola pèp Gwadloup té ka kontré èvè pwodiktè agrikòl a péyi-la. E sé kon sa pèp-la dékouvè tousa moun pé fè èvè gwozèy, jenjanm, chatengn, fouyapen, patat, moulikilen, tout jan kalté farin é tousa ka pousé an péyi-la.\nVilaj KBM-LKP kay woufasadé èvè pèp-la sanmdi ka vini la koté névèd'maten. On vilaj ki kay wousivwè osi pwodiktè Marigalant é Dézirad pas fò pa nou obliyé péyi Gwadloup sé on bann lilèt!\nWi, an déwò dè mobilizasyon, LKP adan on faz a konstwi péyi Gwadloup, fò toujou nou di pèp an-nou sa!\nPèp pa ka mandé souvrènté, i ka konstwi souvrènté!\nGWAKAFWIKA REVOLISYON - Comment créer son blog avec Eklablog - CGU - CGV - Préférences cookies - Signaler un abus -